PROSPECT REIT แจกปันผล 0.2200 บ./หน่วย ขึ้น XD 21 มี.ค.นี้
PROSPECT REIT เคาะจ่ายปันผล 0.2200 บ./หน่วย ขึ้นเครื่องหมาย XD 21 มี.ค.นี้ ปักธงไตรมาสแรกลุยลงทุนเพิ่มเติม ตั้งเป้าดันผลตอบแทนสูงต่อเนื่อง
PROSPECT REIT เคาะจ่ายปันผล 0.2200 บ./หน่วย ขึ้นเครื่องหมาย XD 21 มี.ค.นี้ ปักธงไตรมาสแรกลุยลงทุนเพิ่มเติม ตั้งเป้าดันผลตอบแทนสูงต่อเนื่อง
13 ก.พ. 2566

บริษัท พรอสเพค รีท แมเนจเมนท์ จำกัด ผู้จัดการกองทรัสต์ ทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์ พรอสเพค โลจิสติกส์และอินดัสเทรียล หรือ PROSPECT REIT เปิดเผยว่า ที่ประชุมคณะกรรมการของบริษัทฯ ผู้จัดการกองทรัสต์ มีมติอนุมัติจ่ายประโยชน์ตอบแทนให้แก่ผู้ถือหน่วยทรัสต์ สำหรับผลการดำเนินงานตั้งแต่วันที่ 1 ต.ค. – 31 ธ.ค.65 ในอัตรา 0.2200 บาทต่อหน่วย รวมทั้งปี 65 จ่ายเงินออกรวมทั้งสิ้น 0.9025 บาทต่อหน่วย โชว์อัตราเช่าแกร่งกว่า 93% ชี้ความต้องการใช้พื้นที่คลังสินค้าและโรงงานให้เช่าในโซนบางนา-ตราด ดีต่อเนื่อง รับอานิสงค์ภาคอุตสาหกรรมขยายตัว เตรียมเพิ่มทุนครั้งที่ 1 เพื่อลงทุนเพิ่มเติมในทรัพย์สินศักยภาพสูง โซนบางนา-ตราด ภายในไตรมาสแรกของปี 66
ทั้งนี้ PROSPECT REIT มีรายได้จากการดำเนินงานสำหรับปี 65 รวม 445.21 ล้านบาท เพิ่มขึ้นจากปีก่อนหน้า 0.45% โดยมีกำไรจากการดำเนินงานถึง 284.83 ล้านบาท สะท้อนผลการดำเนินงานดี เติบโตต่อเนื่องเป็นไปในทิศทางเดียวกันกับภาพรวมธุรกิจคลังสินค้าและโรงงานให้เช่าปี 65 ที่เริ่มฟื้นตัว ผู้ประกอบการทั้งไทยและต่างชาติเล็งขยายธุรกิจหลังเศรษฐกิจในประเทศเริ่มกลับมาเดินเครื่องได้อีกครั้ง รวมถึงการส่งเสริมการลงทุนของภาครัฐยังช่วยกระตุ้นให้ภาคอุตสาหกรรมเดินหน้าอย่างแข็งแกร่ง
นางสาวอรอนงค์ ชัยธง ประธานเจ้าหน้าที่บริหาร บริษัท พรอสเพค รีท แมเนจเมนท์ จำกัด ในฐานะผู้จัดการกองทรัสต์ กล่าวว่า ปีที่ผ่านมา PROSPECT REIT ดำเนินกลยุทธ์บริหารงานได้ตามเป้าหมายที่วางไว้ สามารถจ่ายผลตอบแทนที่ดีให้แก่ผู้ถือหน่วยในทุกไตรมาส รักษาอัตราการเช่าได้สูงถึง 93% ตอกย้ำคุณภาพของทรัพย์สินภายใต้กองทรัสต์และผู้บริหารอสังหาริมทรัพย์ ได้รับความเชื่อมั่นจากผู้เช่าเดิมและมีโอกาสเติบโตจากแนวโน้มธุรกิจที่กำลังมาแรง เนื่องจากโครงการบางกอกฟรีเทรดโซน 1 (BFTZ1) ถนนบางนา-ตราด กม. 23 ทรัพย์สินหลักภายใต้กองทรัสต์ ตั้งอยู่บนทำเลศักยภาพของภาคอุตสาหกรรมและโลจิสติกส์ มีพื้นที่ Free Zone หรือเขตปลอดอากร รวมถึงอาคารคลังสินค้าและโรงงานคุณภาพที่สามารถรองรับความต้องการของหลากหลายธุรกิจ
สำหรับตัวเลขยอดขอส่งเสริมการลงทุนจากต่างประเทศ (FDI) ปี 2565 จาก บีโอไอ เผยให้เห็นถึงการขยายตัวสูงขึ้นถึง 36% และประเทศไทยกำลังก้าวขึ้นมาเป็นฐานการผลิตสำคัญในภูมิภาค คาดว่าการขยายตัวดังกล่าวจะเป็นผลดีกับการลงทุนเพิ่มเติมของ PROSPECT REIT ในอนาคตเช่นกัน
พร้อมกันนี้ จะมีการประกาศขึ้นเครื่องหมายวันที่ไม่ได้รับสิทธิรับเงินปันผล (XD) วันที่ 21 มี.ค. 66 และจ่ายเงินออกให้แก่ผู้ถือหน่วยในวันที่ 31 มี.ค. 66
โดย PROSPECT REIT จะจัดงานแถลงข่าวออนไลน์ประกาศเพิ่มทุนครั้งที่ 1 เพื่อให้ข้อมูลเกี่ยวกับ 2 โครงการศักยภาพที่จะเข้าลงทุนแบบเจาะลึก รวมถึงรายละเอียดการจองซื้อหน่วยทรัสต์เพิ่มทุน ในวันที่ 16 กุมภาพันธ์ 66 เวลา 10.30 – 11.45 น. นักลงทุนที่สนใจสามารถรับฟังข้อมูลได้ที่ Facebook Page: Prospect REIT Management